Broj: 711-I-1094-M-100/23-02-19

Zagreb, 18. svibnja 2023.

 **MARKO JELIĆ**

 **župan Šibensko-kninske županije**

**Predmet: mišljenje na zahtjev obveznika Marka Jelića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 18. svibnja 2023. pod brojem 711-U-4456-M-100/23-01-4 zaprimilo je zahtjev za mišljenje koji je podnio obveznik Marko Jelić, župan Šibensko-kninske županije.

U podnesenom zahtjevu obveznik postavlja upit je li prilikom podnošenja imovinske kartice u rubrici „Poslovni udjeli, dionice i vrijednosni papiri u poslovnim subjektima“ dužan upisati obrt supruge ukoliko je isti već naveo u rubrici „Drugi primitak bračnog druga obveznika“.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 8. sjednici održanoj 18. svibnja 2023., obvezniku daje mišljenje, kako slijedi.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21, dalje ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 11. st. 3. ZSSI-a propisano da imovinska kartica obveznika sadržava i podatke o imovini obveznika, njegova bračnog/izvanbračnog druga i maloljetne djece pri čemu se navodi kako se radi o imovini stečenoj po svim osnovama. Nadalje, ZSSI također propisuje kako se podacima o stečenoj imovini, između ostalog, smatraju i podaci o udjelima u vlasništvu drugih poslovnih subjekata i o subjektima samostalne djelatnosti.

Isto tako, Povjerenstvo je u Pravilima i uputama za popunjavanje i podnošenje obrasca imovinske kartice, objavljenim na službenim mrežnim stranicama Povjerenstva dana 15. ožujka 2022. g., pojasnilo kako obveznici ili članovi obitelji obveznika koji su vlasnici obrta u rubriku „Poslovni udjeli, dionice i vrijednosni papiri u poslovnim subjektima“ navedeni podatak unose tako da odabiru polje „Vrsta udjela“ te potom opciju „Poslovni udio“.

Povjerenstvo stoga ističe kako se obvezniku, neovisno od činjenice što je u rubrici „Drugi primitak bračnog druga obveznika“ pravilno i istinito naznačio da je njegova supruga vlasnica obrta, uvažavajući sadržaj imovinske kartice preporučuje da navedeno naznači i u rubrici „Poslovni udjeli, dionice i vrijednosni papiri u poslovnim subjektima“.

Pritom, Povjerenstvo ističe kako nenavođenje činjenice vlasništva obrta supruge u rubrici „Poslovni udjeli, dionice i vrijednosni papiri u poslovnim subjektima“ ne predstavlja takav propust koji bi imao za posljedicu utvrđivanje nesklada, jer iz deklariranja ove činjenice u drugoj rubrici imovinske kartice ne proizlazi da bi istu obveznik popunio netočno i neistinito.

Slijedom navedenog, Povjerenstvo upućuje dužnosnika da ispravi podnesenu imovinsku karticu na način da podatak o vlasništvu obrta supruge upiše u rubriku „Poslovni udjeli, dionice i vrijednosni papiri u poslovnim subjektima“.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Marku Jeliću, elektroničkom dostavom
2. Objava na internetskoj stranici Povjerenstva
3. Pismohrana